Analiza javnih finansija – II kvartal 2017

Mjere fiskalne konsolidacije usmjerene na stabilizaciju javnih finansija, odnosno smanjenje budžetskog deficita i opadanje učešća javnog duga u BDP-u, daju pozitivne efekte, koji su vidljivi i u drugom kvartalu tekuće godine. Naime, pozitivni rezultati ogledaju se u većem ostvarenju prihoda u odnosu na 2016. godinu, kao rezultat primjene paketa mjera fiskalne konsolidacije, ali i uslijed rasta ekonomske aktivnosti.

JAVNE FINANSIJE

**Javni prihodi** u drugom kvartalu 2017. godine iznosili su 769,7 mil.€ ili 19,5% procijenjenog BDP-a (3.957,2 mil. €). U odnosu na uporedni kvartal 2016. godine prihodi su veći za 58,2 mil.€ ili 8,2%, najvećim dijelom kao rezultat povećanja poreskih prihoda za 50,0 mil.€, odnosno za 12,4%. U ovoj kategoriji najviše su povećani prihodi od: poreza na dodatu vrijednost za 19,8 mil. €, akciza za 16,5 mil.€ i doprinosa za 4,3 mil.€. U odnosu na plan, prihodi su veći za 7,5 mil.€ ili 1,0%.

**Javna potrošnja** u drugom kvartalu 2017. godine iznosila je 873,0 mil.€ ili 22,1% BDP-a, i povećana je za 43,2 mil.€ ili 5,2% u odnosu na uporedni period prethodne godine. Javna potrošnja je povećana zbog većih izdataka za bruto zarade u iznosu od 19,7 mil.€, rashoda za kamate u iznosu od 13,4 mil.€. kao i većih izdataka po osnovu prava iz oblasti socijalne zaštite za 4,5 mil.€.

**Deficit javnih finansija** na kraju drugog kvartala 2017. godine iznosio je 103,3 mil.€ ili 2,6% BDP-a, i manji je za 15,0 mil.€ u odnosu na deficit iz istog perioda prethodne godine.

BUDŽET CRNE GORE

**Primici Državnog Budžeta**[[1]](#footnote-1) u drugom kvartalu 2017. godine iznosili su 974,4 mil. €, od čega se na izvorne prihode odnosi 682,0 mil. €, dok je 292,5 mil.€ prihodovano iz drugih izvora finansiranja, dominantno iz zaduživanja na domaćem tržištu. Izvorni prihodi budžeta viši su u odnosu na ostvarene u istom periodu 2016. za 48,8 mil.€ ili 7,7%, dok su u odnosu na planirane manji za 0,9 mil.€ ili 0,1%.

Najznačajnija pozitivna odstupanja u odnosu na drugi kvartal prošle godine zabilježena su kod: prihoda po osnovu poreza na dodatu vrijednost za 19,8 mil. €,kao rezultat povećane naplate PDV-a na uvoz, akciza za 16,5 mil.€, uslijed povećanja akcize na mineralna ulja, kao i doprinosa za 4,3 mil.€ uslijed naplate poreskih potraživanja shodno Zakonu o reprogramu poreskih potraživanja.

**Ukupni izdaci budžeta** za drugi kvartal 2017. godine iznosili su 787,1 mil.€ili 19,9% procijenjenog BDP-a za 2017. godinu (3.957,2 mil. €), od čega je finansirana tekuća budžetska potrošnja u iznosu od 746,0 mil.€ i kapitalne investicije 41,1 mil. €. U odnosu na isti period prethodne godine, rashodi su povećani za 40,6 mil.€ ili 5,4 %, i to najviše zbog: povećanja kapitalnog budžeta za 27,9 mil.€, prvenstevno zbog pojačanog intenziteta izvođenja radova na prioritetnoj dionici Autoputa, povećanja bruto zarada i doprinosa na teret poslodavca za 18,4 mil.€, kao rezultat donošenja novog zakonskog ovira za zarade zaposlenih u javnom sektoru, zatim povećanja kamata za 13,6 mil.€, uslijed dospjelih obaveza po osnovu izdatih obveznica, kao i povećanja rashoda po osnovu prava za socijalnu zaštitu za 5,1 mil.€, kao posljedica uvođenja naknade za majke sa troje ili više djece.

Kao rezultat kretanja prihoda i rashoda u drugom kvartalu**, deficit centralnog budžeta** iznosio je 105,2 mil.€ ili 2,7% BDP-a, i manji je za 8,21 mil.€ od deficita ostvarenog u istom periodu 2016. godine. Otplata duga iznosila je 198,6 mil.€.

 LOKALNA SAMOUPRAVA

**Prihodi lokalne samouprave** u drugom kvartalu 2017. godine iznosili su 87,8 mil.€ ili 2,2% BDP-a, i bilježe rast od 9,2 mil.€ ili 11,8% u odnosu na isti period 2016. godine. U okviru prihoda, pozitivno odstupanje u odnosu na drugi kvartal prethodne godine bilježe naknade za 3,9 mil.€ i takse za 0,9 mil.€. U odnosu na plan, prihodi lokalne samouprave su viši za 8,2 mil.€.

**Rashodi lokalne samouprave** na kraju drugog kvartala 2017. godine iznosili su 85,9 mil.€ ili 2,2% BDP-a, što je 0,4 mil.€ više u odnosu na isti period 2016. godine.

Za prvih šest mjeseci 2017. godine zabilježen je **suficit lokalne samouprave** u iznosu od 1,9 mil.€, dok je otplaćeno 18,8 mil.€ obaveza iz prethodnog perioda.

1. Primici Budžeta uključuju izvorne prihode (direktne i indirektne poreze i neporeske prihode), pozajmice, donacije i prihode od prodaje imovine. [↑](#footnote-ref-1)